เที่ยวสงกรานต์ถนนข้าวสารไม่คึกคนหายไปกว่าครึ่ง
ถนนข้าวสารเปิดให้ประชาชน และนักท่องเที่ยวเล่นน้ำสงกรานต์ไปจนถึง4ทุ่มคืนนี้
15 เม.ย. 2553

ถนนข้าวสารเปิดให้ประชาชน และนักท่องเที่ยวเล่นน้ำสงกรานต์ไปจนถึง4ทุ่มคืนนี้ 
นายสุรัตน์ วงศ์ชาญศิลป์ นายกสมาคมผู้ประกอบการค้าถนนข้าวสาร เปิดเผยว่า วันนี้เป็นวันสุดท้ายที่ถนนข้าวสารจะจัดเปิดให้เล่นน้ำสงกรานต์ และเล่นไปจนถึงเวลา 22.00 น. โดยวันนี้มีนักท่องเที่ยวเดินทางมาเที่ยวมากขึ้นกว่าช่วงเริ่มต้นเทศกาลสงกรานต์ อาจเป็นเพราะผู้ชุมนุมได้ย้ายออกไปจากบริเวณถนนราชดำเนิน ทำให้นักท่องเที่ยวมั่นใจมากขึ้น
ด้านความปลอดภัยของนักท่องเที่ยว ทางผู้ประกอบการเตรียมการดูแลอย่างเข้มงวด แม้จะมีเจ้าหน้าที่รักษาความปลอดภัยลดลงจาก 200 คน เหลือ 100 คน แต่ก็ไม่มีปัญหาเรื่องความปลอดภัย ส่วนนักท่องเที่ยวที่มาเล่นน้ำสงกรานต์ส่วนใหญ่เป็นชาวไทย ขณะที่นักท่องเที่ยวต่างชาติหายไปครึ่งหนึ่ง
อย่างไรก็ตาม หลังจากสมาคมฯ ยกเลิกจัดงานและกิจกรรมรื่นเริงต่าง ๆ ทำให้รายได้จากการท่องเที่ยวถนนข้าวสารช่วงเทศกาลสงกรานต์ปีนี้สูญไปไม่ต่ำกว่า 500 ล้านบาท โดยปกติจะมีนักท่องเที่ยวประมาณ 400,000 คน แต่ปีนี้เหลือเพียง 100,000 คนเท่านั้น จึงขอให้รัฐบาลยุติปัญหาความขัดแย้งโดยเร็ว เกรงว่าจะทำให้มีผลกระทบกับธุรกิจท่องเที่ยว เพราะนักท่องเที่ยวต่างชาติที่มาเที่ยวจะอยู่ในประเทศไทยเฉลี่ยคนละ 2 สัปดาห์ ใช้จ่ายเงินเฉลี่ยคนละ 20,000 บาท
สำหรับบรรยากาศการเล่นน้ำสงกรานต์ที่ถนนข้าวสารวันนี้ คึกคักมีการตั้งเวทีของร้านค้า และมีพนักงานหญิง เต้นประกอบเพลง เชิญชวนให้เข้ามาซื้ออาหารในร้าน ส่วนการจราจรไม่คับคั่งเหมือนทุกปี ที่มีสถานการณ์ปกติ สามารถเดินเที่ยวได้สะดวก คนที่มาเล่นน้ำทุกคนมีสีหน้ายิ้มแย้ม มีแป้งดินสอพอง ขันน้ำ ขวดน้ำสำหรับเดิมปืนฉีดน้ำ ขวดละ 5 บาท วางขายตลอดทาง ทำให้บรรยากาศถนนข้าวสารกลับมาคึกคักดั่งเดิม แม้จำนวนนักท่องเที่ยวจะลดลง.